Stelian Ion (USR): S-au făcut greșeli în campanie, neintrarea la guvernare ne-a costat / Mandatul pentru președintele USR a fost dat pe 4 ani, dar un scor atât de slab poate ridica și chestiunea liderului

Deputatul USR Stelian Ion a declarat luni dimineață la RFI România că în campania lui Dan Barna la prezidențiale ”s-au făcut greșeli” și a cerut o analiză în partid. El a ezitat să răspundă clar dacă se impune schimbarea lui Barna de la conducerea partidului și a precizat că nu este adeptul organizării unui congres rapid. „Mandatul pentru președinte a fost dat pentru 4 ani, dar un scor atât de clab poate ridica și această chestiune”, a mai declarat Ion.

El a dat ca exemplu de eroare neintrarea la guvernare. ”Lista e mai lungă”, a spus Stelian Ion.

El este unul dintre cei trei lideri USR care au cerut în urmă cu o lună intrarea la guvernare alături de PNL, dar conducerea partidului, în frunte cu președintele Dan Barna, a decis ca partidul să nu intre în guvernul Ludovic Orban.

„Următorii pași trebuie să fie în urma analizei interne: întărirea internă a partidului, identificarea greșelilor, o mai bună colaborare cu colegii din alianță, o coordonare mai bună. Putem să facem să funcționeze mai bine mecanismul alianței. (…) Alianția USR PLUS trebuie să se pregătească începând de astăzi de alegerile locale, trebuie să învățăm, să vedem ce putem îmbunătăți pentru a fi mai eficienți. Nu aș putea aduce o critică concretă față de modul cum a funcționat alianța”, a adăugat Ion.

Întrebat dacă este nevoie de o figură nouă la vârful USR, liderul deputaților USR a răspuns: „Este greu de spus acum dacă o figură nouă ar putea aduce un plus. Este clar că a avea destul de mute procente sub scorul partidului e o problemă, dar să vedem în context. Toate aceste atacuri au contat și ele. Trebuie să vedem și cine ar putea să-și asume rolul. Nu sunt adeptul schimbărilor pe picior. Trebuie să avem o discuție internă așezată și să vedem care ar fi viitorul”.

„Congresul îl faci doar când știi ce vrei să obții în urma congresului. Teoretic e o variantă, dar ca să organizezi congres doar ca să ajungi la același rezultat, să păstrezi conducerea actuală, dar să slăbești partidul, mi se pare o greșeală. Chiar dacă se discută despre organizarea unui congres, nu e foarte clară situația. Mandatul pentru președinte a fost dat pentru 4 ani, dar un scor atât de slab poate ridica și această chestiune”, a mai declarat Stelian Ion.

El a precizat că nu ar fi o simplă analiză, e nevoie de măsuri concrete, dar nu este convins că schimbarea conducerii partidului în acest moment e benefică.

Foto: Stelian Ion (InquamPhotos / Alexandru Busca)